PRIEVIDZA. Pretekárka VŠC Dukla Banská Bystrica odsunula na druhé mesto Katarínu Lovrantovú, tretia skončila Silvia Vallová z ŠK Trian UMB BB.
Po skvelej minuloročnej sezóne zahájila Petra Fašungová rok 2014 na výbornú, keď pri svojom prvom štarte triumfovala na Večernom behu Banskou Bystricou.
Takmer 600 bežcov si zmeralo sily v dvoch kategóriách na 5-kilometrovej trati, reprezentantka VŠC Dukla Banský Bystrica sa ako jediná zo žien dostala pod 18-minútovú hranicu a výsledným časom 17:48 min. deklasovala konkurenciu.
"Mne sa trať veľmi páčila, pretože to bolo hore-dole. Sadlo mi to dneska, išla som s plnej prípravy a som bola sama prekvapená, že som to dala pod 18 minút. Atmosféra bola super, ľudia povzbudzovali a mne to vždy pomôže," v cieli povedala Petra Fašungová.
Druhá skončila víťazka predošlých dvoch ročníkov Katarína Lovrantová zo Salomon Team-u Slovakia, ktorá zaostala o takmer minútu. Tretie miesto obsadila Silvia Vallová z ŠK Trian UMB BB v čase 19:21 min.
V mužskej kategórii sa zrodili kvalitné časy, keď sa na 5-kilometrovej členitej trati z víťazstva tešil Martin Ďurec zo Slavie STU, ktorý dobehol za 16:45 min.
Len o sekundu zaostal na druhom mieste Ondrej Doletina z Trian ŠK UMB BB a tretí dobehol jeho oddielový kolega Ján Pavlík v čase 16:55 min.
Výsledky Večerného behu Banskou Bystricou
MUŽI: 1. Martin Ďurec (Slávia STU) – 16:45, 2. Ondrej Doletina (Trian ŠK UMB BB) – 16:46, 3. Ján Pavlík (Trian ŠK UMB BB) – 16:55
ŽENY: 1. Petra Fašungová (VŠC Dukla Banská Bystrica) - 17:48, 2. Katarína Lovrantová (Salomon Team) – 18:41, 3. Silvia Vallová (ŠK Trian UMB BB) – 19:21